Diari Oficial de la Generalitat Valenciana


Sumari del DOGV 9924, del 28-08-2024 (2024/8406)

RESOLUCIÓ de 30 de juliol de 2024, de la Direcció General d’Indústria, per la qual s’establixen les etiquetes d’identificació, el protocol i els certificats de les inspeccions reglamentàries dels ascensors instal·lats a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9924

Data del DOGV
:   28-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8406

CVE
:   AUCM-G-2205-5591

Data del document
:   30-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

*Antecedents*

I. Consta com a antecedent la Resolució de 4 d’agost de 2017, de la Direcció General d’Indústria i Energia, per la qual s’establix el model d’identificació de l’estat dels ascensors instal·lats a la Comunitat Valenciana després de la inspecció reglamentària.

II. Recentment, s’ha aprovat el Reial decret 355/2024, de 2 d’abril, que aprova la instrucció tècnica complementària ITC AEM 1, «Ascensors», que regula la posada en servici, modificació, manteniment i inspecció dels ascensors, així com l’increment de la seguretat del parc d’ascensors existent.

L’esmentada ITC AEM 1 establix, de manera expressa en l’annex IX, el model de rètol d’inspeccions periòdiques, a través del qual es dissenyen les etiquetes identificatives de la qualificació de la inspecció dels ascensors. Així mateix, en l’article 11 establix que les inspeccions dels ascensors han d’incloure almenys les comprovacions, amb els seus possibles defectes i la seua tipificació quant a gravetat, esmentades en les normes UNE 192008-1 i 192008-2, o el protocol equivalent que cada comunitat autònoma tinga establit.

III. A la vista d’esta nova normativa, per mitjà de la present resolució s’aprova el protocol d’inspecció per a ascensors amb v > 0,15 m/s de la Comunitat Valenciana, basat en la norma UNE 192008-1, i també el model d’etiquetes identificatives i certificats de resultat d’inspecció adequades, que inclou les dos llengües oficials de la Comunitat Valenciana. Es manté la grandària de les etiquetes que ja s’utilitzava des de l’aprovació de l’anterior resolució de 2017.

IV. Finalment, a fi de desenrotllar d’una manera eficaç els criteris de seguretat i informació, així com de prevenció i limitació de riscos per a les persones usuàries, que es troben presents al llarg de tot l’articulat d’esta nova ITC AEM 1, tenint en compte que en la pràctica hi ha situacions d’atrapament o paralització de l’ascensor, en les quals algunes persones tancades han intentat eixir de la cabina per si mateixes i en què el desenllaç ha sigut mortal per caiguda al buit, per mitjà de la present resolució s’establix el model d’etiqueta de missatge advertiment de socors en cabina que necessàriament ha de col·locar-se en tots els ascensors instal·lats a la Comunitat Valenciana.

Per tot això, i d’acord amb el que disposa el Decret 226/2023, de 19 de desembre, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, esta Direcció General d’Indústria.

RESOL

*Primer*

Aprovar les etiquetes d’identificació del resultat de la inspecció periòdica per als ascensors que hauran d’utilitzar-se a la Comunitat Valenciana.

El disseny, les característiques, el contingut i les dimensions s’arrepleguen en l’annex I d’esta resolució.

*Segon*

Aprovar el protocol denominat Sèrie 400 UNE 192008-1 específic d’inspecció reglamentària dels ascensors amb v > 0,15 m/s instal·lats a la Comunitat Valenciana, per a les inspeccions previstes en la normativa vigent, a fi de comprovar les condicions reglamentàries de seguretat dels ascensors.

L’organisme de control, en la primera inspecció que realitze després de l’entrada en vigor de l’RD 355/2024, ha de deixar constància de la situació d’implantació de les mesures mínimes de seguretat que arreplega l’annex VII de l’RD 355/2024.

En cas que s’aprecie un incompliment d’alguna d’estes mesures, l’organisme de control expressament qualificarà el defecte amb la llegenda «Annex VII», si bé esta circumstància no afectarà el resultat definitiu de la inspecció. I això sense perjuí que el titular de cada aparell elevador haja d’esmenar els possibles defectes enumerats en els apartats 1 a 7 de l’annex VII que puga haver-hi en els aparells, dins dels respectius terminis que a este efecte s’establixen en l’annex VII.

En cas que persistisquen els defectes existents una vegada superats els terminis d’esmena, sense perjuí de les responsabilitats en què puga incórrer el titular de l’aparell, en la següent visita d’inspecció, l’organisme de control qualificarà el defecte de Greu, de conformitat amb l’article 11.8.b de l’RD 355/2024.

Finalment, en relació amb les mesures de seguretat que s’enumeren en l’apartat 8 de l’annex VII (mesures d’increment de la seguretat derivades de legislacions anteriors), en cas que s’aprecie algun defecte en la primera visita d’inspecció que efectue l’organisme de control després de l’entrada en vigor de l’RD 355/2024, es qualificarà de defectes Greus.

Quant a la metodologia a seguir, mitjans i altres aspectes no definits en este protocol, s’haurà de seguir el que establix la norma UNE 192008-1.

Este protocol i les seues actualitzacions estaran accessibles en la web de la conselleria competent en matèria d’indústria (<https://portalindustria.gva.es/es>), així com en l’aplicació informàtica AIRE.

Els organismes de control comunicaran telemàticament el resultat de les inspeccions i els defectes que hi hagen trobat mitjançant l’aplicació informàtica AIRE preparada a este efecte. La qualificació del defecte serà com a mínim l’establida en el protocol, que es podrà modificar a major gravetat, però no a menor de l’establida.

*Tercer*

Aprovar els models de certificats / acta d’inspecció (CERINASC i CERCOASC) que emetran els organismes de control com a resultat de la inspecció, en què es faran constar els defectes trobats i la qualificació de la dita inspecció, bé com a favorable en absència de defectes greus o molt greus, o bé com a desfavorable, en cas contrari.

Els certificats vigents estaran accessibles en la web de la conselleria competent en matèria d’indústria (<https://portalindustria.gva.es/es>).

*Quart*

Tots els ascensors instal·lats a la Comunitat Valenciana hauran de portar una etiqueta de missatge de socors en la cabina, que haurà d’estar col·locada a l’interior dels ascensors en lloc visible.

L’instal·lador haurà de col·locar l’etiqueta de missatge de socors en la cabina, tant en els ascensors nous que instal·le, com en aquells aparells que modifique en els termes que establix l’article 9 de la ITC AEM 1.

L’empresa conservadora de l’ascensor haurà de col·locar esta etiqueta en els ascensors en servici per als quals realitze el manteniment, en cas que no en disposen.

L’organisme de control haurà de verificar en les inspeccions que realitze, tant inicials com periòdiques, que l’ascensor disposa d’esta etiqueta, i haurà de fer-ne referència en l’oportú certificat o acta d’inspecció.

En l’annex II d’esta resolució s’establix el disseny, les característiques, el contingut i les dimensions del model d’etiqueta de missatge de socors en la cabina.

*Quint. Infraccions i sancions*

Les infraccions al que s’establix en esta resolució es classificaran i sancionaran d’acord amb el que disposa el títol V de la Llei 21/1992, de 16 de juliol, d’indústria, sense perjuí de les responsabilitats civils, penals o d’un altre orde a què puguen donar lloc.

*Sext. Publicació i entrada en vigor*

S’ordena la publicació de la present resolució en el *Diari Oficial de la Generalitat Valenciana*.

Esta resolució entrarà en vigor l’endemà de la publicació en el *Diari Oficial de la Generalitat Valenciana*.

*Sèptim*

Es deixa sense efecte la Resolució de 4 d’agost de 2017, de la Direcció General d’Indústria i Energia, per la qual s’establix el model d’identificació de l’estat dels ascensors instal·lats a la Comunitat Valenciana després de la inspecció reglamentària.

La present resolució no és definitiva en via administrativa i contra esta podrà interposar-se un recurs d’alçada davant de la Secretaria Autonòmica d’Indústria, Comerç i Consum en el termini d’un mes comptat des de l’endemà de la publicació en el *Diari Oficial de la Generalitat Valenciana*, d’acord amb el que establix l’article 122 de la Llei 39/2015, d’1 d’octubre, del procediment administratiu comú de les administracions públiques.

  

València, 30 de juliol de 2024

(p. s.)

Manuel Argüelles Linares

Director general d'Energia i Mines

Esta disposició conté annexos. Consulteu-ne la versió en PDF.